**МИНИСТЕРСТВО  НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**МИНИСТЕРСТВО НА ВЪТРЕШНИТЕ РАБОТИ**

**МИНИСТЕРСТВО  НА ФИНАНСИТЕ**

№…………………… №…………….……… №………………………

на МРРБ на МВР на МФ

**ИНСТРУКЦИЯ № … от 2020 г.**

**за обмена на информация, условията и реда за достъп до информационни системи за целите на осъществяване на контрол, установяване и санкциониране на нарушения, свързани със събиране на пътни такси между Агенция „Пътна инфраструктура“, Министерството на вътрешните работи и Агенция „Митници“**

Раздел I

**Общи разпоредби**

**Чл. 1.** (1)С тази инструкция се определят редът и начинът за обмен на информация между Агенция „Пътна инфраструктура“ (АПИ), Министерството на вътрешните работи (МВР) и Агенция „Митници“ (АМ), условията и реда за достъп до Електронната система за събиране на пътни такси по чл. 10, ал. 11 от Закона за пътищата (ЕССПТ), Информационната система по чл. 167а, ал. 4 от Закона за движението по пътищата (Система за вторична интеграция и правоприлагане, СВИП) и до Националния регистър на превозните средства и собствениците им по чл. 165, ал. 1, т. 6 от Закона за движението по пътищата (ЗДвП).

(2) Обменът на информация между АПИ, МВР и АМ се осъществява чрез информационните системи за пътен контрол и административнонаказателна дейност на МВР и модул „Пътни такси и разрешителен режим“ (ПТРР) на Българската интегрирана митническа информационна система (БИМИС) на АМ от една страна, и Електронната система на АПИ по чл. 10, ал. 11 от Закона за пътищата (ЗП) и информационната система по чл. 167а, ал. 4 от ЗДвП, от друга.

(3) Министерството на вътрешните работи предоставя на определените от Управителния съвет на АПИ длъжностни лица справочна информация от Националния регистър на превозните средства и собствениците им.

**Чл. 2.** Всички действия, предприети в изпълнение на тази инструкция, се осъществяват съгласно законовите правомощия на АПИ, МВР и АМ, както и при спазване на разпоредбите на нормативните актове, регламентиращи условията и реда за събиране, съхраняване, използване и разкриване на сведения, представляващи лични данни или друга защитена от закон информация.

Раздел II

**Ръководство и контрол при осъществяване на обмена на информация**

**Чл. 3.** Общото ръководство на организацията по осъществяването на обмен на информация между АПИ, МВР и АМ се осъществява от председателя на Управителния съвет на АПИ, министъра на вътрешните работи и директора на Агенция „Митници“ или от оправомощени от тях лица в съответствие с действащото законодателство.

**Чл. 4.** (1) Оперативното ръководство на организацията по осъществяването на обмен на информация между АПИ и МВР се осъществява от директора на Национално тол управление (НТУ) като специализирано звено в АПИ и директорите на Главна дирекция „Национална полиция“ и на дирекция „Комуникационни и информационни системи“ в МВР.

(2) Оперативното ръководство на организацията по осъществяването на обмен на информация между АПИ и АМ се осъществява от директора на Национално тол управление (НТУ) като специализирано звено в АПИ, главния директор на Главна дирекция „Митническо разузнаване и разследване“ и главния директор на Главна дирекция „Информационни системи и аналитична дейност“ на АМ.

(3) Служителите с право на достъп до системите, извършващи обмен на информация, се определят от ръководителите на съответните структури, по определен от тях ред.

(4) В структурите по ал. 1 и 2, отговорни за оперативното ръководство и осъществяването на обмен на информация, се поддържа актуална информация за служителите с право на достъп.

**Чл. 5.** Служителите, определени от ръководствата на АПИ, МВР и АМ, компетентни да упражняват контрол, могат да извършват проверки за спазване на условията и реда за осъществяването на достъп и извършваните дейности от служители на структурите, потребители на информацията по чл. 1, ал. 2 и 3.

**Чл. 6.** Националното тол управление осигурява при необходимост обучение и оказва методическа помощ на служителите от МВР и АМ за работа с данните от информационната система по чл. 167а, ал. 4 от ЗДвП.

Раздел III

**Предоставяне на достъп на МВР до АИС на АПИ**

**Чл. 7.** (1) Агенция „Пътна инфраструктура“ осигурява на информационната система за пътен контрол на МВР достъп до ЕССПТ посредством програмен интерфейс на СВИП, като предоставя по електронен път, в реално време, по номер на регистрационна табела и държава по регистрация, информация относно пътно превозно средство, ползващо платената пътна мрежа, за което е дължима винетна такса по чл. 10, ал. 1, т. 1 от ЗП, както следва:

1. за превозни средства, които не са регистрирани в Националния регистър на пътните превозни средства – без заплатена винетна такса, за което нарушение за текущото денонощие не е съставен акт за установяване на административно нарушение (АУАН) по чл.179, ал. 3 от ЗДвП, и/или не е заплатена компенсаторна такса;
2. за превозни средства, регистрирани в Националния регистър на пътните превозни средства – без заплатена винетна такса, което нарушение за текущото денонощие не е установено от технически средства на АПИ, не е съставен АУАН по чл. 179, ал. 3 от ЗДвП и/или не е заплатена компенсаторна такса;
3. за превозни средства, които не подлежат на санкциониране поради заплатена винетна такса или с които за текущото денонощие е извършено нарушение и е издаден електронен фиш или е съставен АУАН по чл. 179, ал. 3 от ЗДвП, и/или е заплатена компенсаторна такса, както и за превозни средства по чл. 10, ал. 9 или чл. 10г от ЗП.

(2) В случаите по ал. 1, т. 1 и 2 АПИ осигурява на информационната система за пътен контрол на МВР достъп до информационната система по чл. 167а, ал. 4 от ЗДвП за съставяне на АУАН.

(3) Достъпът по ал. 2 се предоставя като уеб-услуга на СВИП, която се изпълнява от информационната система за пътен контрол на МВР с предоставяне на данни за съставяне на АУАН. Уеб-услугата работи в реално време и връща номера на съставения АУАН.

(4) Акт за установяване на административно нарушение по ал. 3 се съставя във формат, утвърден със заповед на министъра на вътрешните работи.

(5) Информационната система за пътен контрол на МВР отпечатва ведно с АУАН по ал. 4 информационен текст, предоставен от АПИ, относно възможността за доброволно заплащане на компенсаторна такса и таксата по чл. 10а, ал. 2 от ЗП.

(6) Информационната система на АПИ осигурява на МВР в реално време при въвеждане на информацията в СВИП данни относно съставените и връчени АУАН на водачи за установени нарушения на ЗДвП.

(7) Информационната система СВИП на АПИ осигурява на МВР в реално време данни относно прекратените административнонаказателни производства за административни нарушения по чл. 179, ал. 3 - 3б от ЗДвП при постъпване на плащане на компесаторна такса или при наличие на основанията, предвидени в Закона за административните нарушения и наказания.

(8) Информационната система СВИП на АПИ осигурява на МВР в реално време данни относно влезлите в сила наказателни постановления за административни нарушения по чл. 179, ал. 3 - 3б от ЗДвП.

(9) Информационната система СВИП на АПИ осигурява на МВР в реално време информация относно промяна на данни за наказателни постановления за административни нарушения по чл. 179, ал. 3 - 3б от ЗДвП при:

1. обжалване;
2. потвърждаване;
3. изменение;
4. отмяна;
5. плащане - при пълно погасяване на задължението чрез плащане по сметка на АПИ или на Националната агенция за приходите (НАП);
6. погасяване по давност – при отсъствие на плащане, след изтичане на срока по чл. 190, ал. 3 от ЗДвП за доброволно плащане (в това число и погасените по давност от НАП).

(10) Обменът по ал. 6-9 се осъществява чрез уеб-услуги на информационната система за административнонаказателна дейност на МВР, които се изпълняват от информационната система СВИП на АПИ.

(11) За изпълнение на разпоредбите по ал. 1-10 МВР и АПИ обменят данни съгласно приложение № 1.

(12) Обменът на данните по ал. 11 се извършва чрез автоматизирани интерфейси на информационните системи на МВР и АПИ. Форматите на заявките и предоставяните данни се определят в съвместни протоколи, подписани от представители на МВР и АПИ, определени от министъра на вътрешните работи и министъра на регионалното развитие и благоустройство.

(13) В протоколите по ал. 12 се описват и процедурите за действие при настъпване на неработоспособност на едната или двете системи.

**Чл. 8.** (1) С цел установяване на извършени нарушения по ЗДвП и Кодекса за застраховането, АПИ осигурява на информационните системи на МВР достъп до данните за преминали пътни превозни средства (ППС) през зоната на мониторинг на стационарни и/или мобилни контролни единици.

(2) Данните за преминали ППС по ал. 1, с изключение на снимковия материал по ал. 3, се предоставят от ЕССПТ чрез уеб-услуга на информационна система на МВР.

(3) При установено нарушение АПИ предоставя на МВР веществени доказателствени средства за целите на административнонаказателното производство - налични снимки или видеозапис от преминаването на ППС през зоната на мониторинг на съответната контролна единица, чрез електронна услуга.

(4) За изпълнение на разпоредбите на ал. 2 и 3 МВР и АПИ обменят данни съгласно приложение № 2.

(5) Форматите на заявките и предоставяните данни се определят в съвместен протокол, подписан от представители на МВР и АПИ, определени от министъра на вътрешните работи и министъра на регионалното развитие и благоустройството.

Раздел IV

**Предоставяне на достъп на АПИ до данни от АИС на МВР**

**Чл. 9.** (1) Определени от управителния съвет на АПИ длъжностни лица получават достъп до данни за регистрирани превозни средства в Националния регистър на превозните средства и собствениците им, воден от МВР, за установяване на собствеността и ползването за целите на издаване на електронни фишове и наказателни постановления за нарушения по чл. 179, ал. 3-3б от ЗДвП през платформата за междурегистров обмен RegiX по номер на регистрационна табела на пътното превозно средство.

(2) Определени от управителния съвет на АПИ длъжностни лица получават достъп до данни за регистрирани превозни средства в Националния регистър на превозните средства и собствениците им, воден от МВР, за установяване на вида, категорията, масите на превозното средство, технически допустимите маси на теглено ремарке, броя оси, екологичната категория и вида гориво за целите на установяване на нарушение по чл. 179, ал. 3-3б от ЗДвП чрез ЕССПТ по номер на регистрационна табела на пътното превозно средство, по електронен път в реално време.

(3) Определени от управителния съвет на АПИ длъжностни лица получават достъп до данни за регистрирани превозни средства в Националния регистър на превозните средства и собствениците им, воден от МВР, за установяване на вида, категорията, масите на превозното средство, технически допустимите маси на теглено ремарке, броя оси, екологичната категория и вида гориво с цел недопускане на неправилно декларирани данни и предотвратяване на нарушение по чл. 179, ал. 3а и 3б от ЗДвП, през платформата за междурегистров обмен RegiX по номер на регистрационна табела на пътното превозно средство.

(4) За изпълнение на ал. 2 МВР и АПИ обменят данни съгласно приложение № 3.

(5) Обменът по ал. 4 се извършва чрез автоматизиран интерфейс на информационните системи на МВР и АПИ.

(6) Форматите на заявките и на предоставяните данни по ал. 2 се определят в съвместен протокол, подписан от представители на МВР и АПИ, определени от министъра на вътрешните работи и министъра на регионалното развитие и благоустройство.

**Чл. 10.** (1) Длъжностните лица по чл. 9, ал. 2 осъществяват достъп до данни от Националния регистър на превозните средства и собствениците им, воден от МВР, с персоналното си потребителско име и парола, предоставени им за достъп до ЕССПТ.

(2) Данни за изпълнени заявки към АИС на МВР се записват и съхраняват в бази данни, част от ЕССПТ и АИС на МВР.

(3) За контрол на предоставените данни, по искане на МВР, НТУ предоставя информация за заснетото преминаване на превозно средство, във връзка с което е изпълнена заявката.

**Чл. 11**. (1) Автоматизираният интерфейс по чл. 9, ал. 5 се използва единствено за целите на дейностите за установяване и санкциониране на нарушения по чл. 179, ал. 3-3б от ЗДвП.

(2) Поддръжката на приложно-програмните интерфейси по чл. 9 се осъществява от системните администратори на ДАЕУ, МВР и АПИ.

Раздел V

**Обхват и обмен на информация**

**между електронните системи на АМ И АПИ**

**Чл. 12.** (1) Агенция „Пътна инфраструктура“ осигурява техническа възможност за интеграция на модул „Пътни такси и разрешителен режим“ (ПТРР) на Агенция „Митници“ със системите на НТУ – ЕССПТ и СВИП, посредством предоставяне на уеб услуги и изграждане на комуникационна свързаност между системите.

(2) Обменът на информацията във връзка с правоприлагането, което длъжностни лица на Агенция „Митници“ осъществяват на ГКПП съгласно чл. 10е от ЗП, се извършва в реално време по електронен път.

**Чл. 13**. (1) Информационната система на АПИ осигурява в реално време по номер на регистрационна табела и държава по регистрация всички необходими за длъжностните лица на АМ данни във връзка с правоприлагането по чл. 167, ал. 3 - 3б и чл. 171, т. 8 във връзка с чл. 172, ал. 1а от ЗДвП съгласно приложение № 4.

(2) Модул ПТРР предоставя на информационната система СВИП на АПИ в реално време данни за ППС на изход от Република България, ползващо платената пътна мрежа, за което е дължима винетна такса или тол такса във връзка с правоприлагането по чл. 167, ал. 3 - 3б и чл. 171, т. 8 във връзка с чл. 172, ал. 1а от ЗДвП по номер на регистрационна табела и държава по регистрация и предприетите действия, съгласно приложение № 5.

**Чл. 14.** (1) Обменът на данните по чл. 13 се извършва чрез автоматизирани интерфейси, посредством уеб услуги на информационните системи на АПИ.

(2) Форматите на заявките и на предоставяните данни се определят в съвместен протокол, подписан от представители на АМ и АПИ, определени от директора на Агенция „Митници“ и председателя на управителния съвет на Агенция „Пътна инфраструктура“ в обхват съгласно приложения № 4 и 5.

Раздел VI

**Защита на информацията**

**Чл. 15.** Обменът на информация между МВР, АМ и АПИ се осъществява при спазване на следните мерки за информационна сигурност:

1. мрежовата свързаност между информационните системи на МВР и АПИ, и между информационните системи на АМ и АПИ, е криптирана и защитена посредством „Site-to-Site IPSec VPN протокол“ (Internet Protocol Security) или в последствие друг протокол с аналогична или по висока степен на криптиране;
2. мрежовият сегмент в инфраструктурата на МВР, АМ и АПИ се защитава посредством различни механизми и технически средства (защитни стени, системи за следене на необичайно поведение в трафика, системи за нотификация и реакция при зловредни събития и др.), което е ангажимент на всяка от изброените административни структури;
3. достъп до данните от всяка информационна система се осигурява посредством вътрешно-регламентираните механизми за автентикация и достъп на потребителите, осигуряващи защита на персоналния достъп;
4. осигуряването на защита за потребителите до информационните системи срещу зловреден софтуер е за сметка и в отговорност на съответната административна структура ;
5. спазване на конфиденциалност на информацията, до която страните имат достъп и задължение да не я разпространяват/разкриват на трети лица;
6. осигуряване на защита при нарушение на сигурността, при заплахи, недостатъци или слаби места, които биха могли да повлияят върху сигурността на информацията и в случаи на наблюдавани инциденти или съмнение за възникване на инциденти;
7. информационната система, от която се осъществява достъп по чл. 9, ал. 2 се използва от работни станции в АПИ, които не могат да се използват за достъп до интернет и не разрешават използване на външни устройства за съхранение на данни;
8. настройките за сигурност на автоматизирания интерфейс по чл. 9, ал. 5 се осъществяват от МВР и АПИ.

Раздел VII

**Взаимодействие за поддръжка на техническата среда за обмен**

**Чл. 16.** (1) Комуникационната връзка между АПИ и МВР и между АМ и АПИ се реализира в рамките на средата за обмен в държавната администрация, създадена и поддържана от Държавната агенция „Електронно управление“ (ДАЕУ), като връзката е защитена с Layer 2 или Layer 3 VPN пренос, който закодира информацията между две точки, комуникиращи една с друга.

(2) Съответните приложно-програмни интерфейси се осигуряват от МВР, АМ и АПИ за собствена сметка и на собствена отговорност .

**Чл. 17.** Нови версии на интерфейсите, описани в някой от протоколите по чл. 7, ал. 12, чл. 8, ал. 5, чл. 9, ал. 6 и чл. 14, ал. 2 се подготвят след съгласуване между страните и подписване съответно на нов протокол или допълнение към действащия.

**Чл. 18.** (1)Обменът на информация по чл. 7, чл. 8 и чл. 9, ал. 2 започва да се осъществява след подписване на съвместни протоколи за техническа готовност, подписани от представители на МВР и АПИ, определени от министъра на вътрешните работи и министъра на регионалното развитие и благоустройството.

(2) В протоколите по ал. 1 се посочват най-малко:

1. наличие на техническа готовност;
2. условия за провеждане на опитна експлоатация с реални данни;
3. начална дата на обмен;
4. определените лица за контакт;
5. начин за уведомяване при установен проблем;
6. условия за преминаване в редовна експлоатация – протокол с резултати от опитната експлоатация и съвместна заповед за въвеждане в редовна експлоатация.

**Чл. 19.** (1)Обменът на данни по чл. 13 започва да се осъществява след подписване на съвместен протокол за техническа готовност, подписан от представители на АМ и АПИ, определени от директора на Агенция „Митници“ и председателя на Управителния съвет на Агенция „Пътна инфраструктура“ за подписване на протокола по чл. 14, ал. 2.

(2) В протокола по ал. 1 се посочват най-малко:

1. наличие на техническа готовност;
2. условия за преминаване в реална експлоатация – доклади от успешно проведени съвместни интеграционни тестове в АМ и АПИ, адресирани до главните директори на Главна дирекция „Митническо разузнаване и разследване“ и на Главна дирекция „Информационни системи и аналитична дейност“ на АМ; за успешно провеждане на съвместните интеграционни тестове, в срок от 20 дни преди началото на съвместните интеграционни тестове, АМ предоставя на АПИ тестови сценарии за проверка на интеграцията. АПИ и АМ подготвят тестовите си среди в срок един месец преди планираното внедряване в реална експлоатация; преди започване на съвместните интеграционни тестове АПИ осигурява необходимите тестови данни за проверка на всички уеб услуги (интерфейси), съгласно протокола по чл. 14, ал. 2 и за изпълнение на тестовите сценарии, предоставени от АМ;
3. начална дата на обмен;
4. определените лица за контакт;
5. начин за уведомяване при възникване на инциденти (единна точка за контакт);
6. процедура при планирана и непланирана неработоспособност на една или на двете системи.

Раздел VIII

**Обмен на друга информация**

**Чл. 20.** (1) Съставените от служители на МВР и на Агенция „Митници” актове за установяване на административни нарушения, свързани със заплащането на пътни такси по чл. 10, ал. 1 от ЗП, се окомплектоват заедно с постъпилите по тях възражения в двуседмичен срок от съставянето на акта и в същия срок се изпращат на хартиен носител на председателя на Управителния съвет на АПИ.

(2) Преписките по ал. 1 следва да съдържат доказателства за материалната компетентност на актосъставителите.

(3) При постъпване на допълнителни документи, свързани със съставените от служители на МВР и на Агенция „Митници” актове за установяване на административни нарушения, документите се препращат на председателя на управителния съвет на АПИ.

**ЗАКЛЮЧИТЕЛНИ РАЗПОРЕДБИ**

**§ 1.** Инструкцията се издава на основание чл. 167а, ал. 7 от Закона за движението по пътищата.

**§ 2.** Протоколите по чл. 7, ал. 12, чл. 9, ал. 6 и чл. 14, ал. 2 се подписват в срок до 3 месеца от влизането на инструкцията в сила, с изключение на протокола за обмен на информация по чл. 7, ал. 10.

**§ 3.** Обменът по чл. 7, ал. 10 и чл. 8 се осъществява след осигуряване на техническа възможност.

**§ 4.** При възникване на необходимост от промяна на обхвата и/или формата на данните, формата на заявките, ИТ инфраструктурата или други промени в информационните системи на АПИ, което ще се отрази на обмена, АПИ незабавно уведомява МВР и АМ.

**§ 5**. Агенция „Пътна инфраструктура“ предоставя на АМ работни станции и осигурява достъп на определените от АМ митнически служители до информационната система по чл. 167а, ал. 4 от ЗДвП, посредством предоставяне на потребителско име и парола. Работните станции остават в АМ до постигане на пълна работоспособност в интеграцията между двете системи на АПИ и АМ, констатирана със съвместен протокол, подписан от представители на двете страни.

**Министър на регионалното развитие и благоустройството:**

**/Петя Аврамова/**

**Министър на вътрешните работи:**

**/Младен Маринов/**

**Министър на финансите:**

**/Владислав Горанов/**